text: skruelinje
  
  publiceret: 2023-02-13 17:57:08+01:00
  En skruelinje er banekurven for et punkt på en ret, cirkulær cylinderflade, der med konstant hastighed bevæger sig i cylinderens længderetning og samtidig udfører en jævn cirkelbevægelse rundt om cylinderen. En skruelinje skærer alle frembringerne i cylinderfladen under en konstant vinkel og kaldes en højre eller en venstre skruelinje, alt efter om den udfører en højreskrue eller en venstreskrue i forhold til cylinderens længderetning. En skruelinje kan i differentialgeometri karakteriseres som en rumkurve, hvor forholdet mellem kurvens krumning og torsion er konstant.
  En slyngplante følger tilnærmelsesvis en skruelinje i sin vækst, og molekylstrukturen af DNA har form som en dobbelt skruelinje.